## Uredba o obveznom prebijanju obveza i potraživanja pravnih osoba u Republici Hrvatskoj s pravnim osobama u Republici Sloveniji

### NN 54/1991 (18.10.1991.), Uredba o obveznom prebijanju obveza i potraživanja pravnih osoba u Republici Hrvatskoj s pravnim osobama u Republici Sloveniji

# VLADA REPUBLIKE HRVATSKE

Na temelju članka 110. Ustava Republike Hrvatske, Vlada Republike Hrvatske
na sjednici održanoj 16. listopada 1991. godine donijela je

## UREDBU

### o obveznom prebijanju obveza i potraživanja pravnih osoba u Republici Hrvatskoj s pravnim osobama u Republici Sloveniji

Članak 1.

Služba društvenog knjigovodstva Hrvatske (u daljnjem tekstu: Služba
Hrvatske) provest će jednokratno prebijanje obveza i potraživanja pravnih
osoba se sjedištem u Republici Hrvatskoj s pravnim osobama sa sjedištem
u Republici Sloveniji.

Članak 2.

Prebijanje obveza i potraživanja obvezno je za sve pravne osobe sa sjedištem
u Republici Hrvatskoj, koje su svrstane u djelatnost:

- 01 - Industrija i rudarstvo

- 02 - Poljoprivreda i ribarstvo

- 03 - Šumarstvo

- 04 - Vodoprivreda

- 05 - Građevinarstvo

- 06 - Promet i veze

- 07 - Trgovina

- 08 - Ugostiteljstvo i turizam

- 09 - Obrtništvo i osobne usluge

- 10 - Stambeno-komunalne djelatnosti i uređenje naselja i prostora

- 11 - Financijske, tehničke i poslovne usluge

- 12 - Prosvjeta, znanost, kultura i informacije

- 13 - Zdravstvena i socijalna zaštita

Članak 3.

Predmet obveznog prebijanja obveza i potraživanja su sve obveze pravnih
osoba iz Republike Hrvatske prema pravnim osobama iz Republike Slovenije
iz dužničko vjerovničkih odnosa po osnovi prometa robe i obavljanja usluga,
obveze s naslova osiguranja i obveze po osnovi otplate kredita, koje su
nastale do zaključno 7. listopada 1991, a nisu izmirene do dana prijavljivanja.

Pravne osobe prijavljuju i obveze sadržane u instrumentima osiguravanja
plaćanja i obveze za koje su podnijeti nalozi za plaćanje prema odredbama
Zakona o financijskom poslovanju.

Članak 4.

Obvezno prebijanje obveza i potraživanja pravnih osoba iz Republike
Hrvatske s pravnim osobama iz Republike Slovenije provest će se 25. listopada
1991. godine, a obračun izmirenih obveza i potraživanja provest će se preko
računa u Službi dana 26. listopada 1991. godine.

Pravne osobe prijavljivat će svoje obveze koje su predmet ove kompenzacije
22. i 23. listopada 1991. godine.

Članak 5.

Obveze iz članka 3. prijavljuju se na obrascu "Prijava obveza prema
pravnim osobama iz Republike Slovenije", koja je sastavni dio ove
Uredbe.

Članak 6.

Prijavljivanje obveza prema ovoj Uredbi obvezno je za sve pravne osobe
iz članka 2, a koje do dana prijavljivanja nisu izmirile svoje obveze prema
pravnim osobama iz Republike Slovenije.

Članak 7.

Upute o načinu prijavljivanja redovnih obveza pravnih osoba iz Hrvatske,
kao i obveza sadržanih u instrumentima osiguravanja plaćanja, odnosno obveza
za koje su podnijeti nalozi za plaćanje nadležnoj podružnici Službe, propisat
će generalni direktor Službe Hrvatske.

Članak 8.

Ova Uredba stupa na snagu danom objave u "Narodnim novinama".

Klasa: 305-01/91-01/35

Urbroj: 5030112-91-13

Zagreb, 16. listopada 1991.

Predsjednik

**dr. Franjo Gregurić, v. r.**

---

```
SLUŽBA DRUŠTVENOG KNJIGOVODSTVA HRVATSKE

Podružnica ______________________________       Stranica ______________

PRIJAVA OBVEZA PREMA PRAVNIM OSOBAMA IZ REPUBLIKE SLOVENIJE

_____________________________                   _____________
(Ukupni iznos dugovanja)                                (Broj vj.)

________________________________                _____________________________
(Naziv i sjedište podnosioca)                           (Broj računa podnosioca)

____________________________________________________________________________
Redni           Naziv i sjedište                Broj računa                     Svota
broj            vjerovnika                      vjerovnika
____________________________________________________________________________
____________________________________________________________________________
____________________________________________________________________________
____________________________________________________________________________
____________________________________________________________________________

Mjesto i datum                          Žig i potpis podnosioca

```

Uredba, NN 54/1991-1470